Boer in hospitaal ná mesaanvalArgieffoto ŉ Noordwes-boer is in die hospitaal opgeneem nadat hy Maandagaand op sy plaas buite Delareyville deur ŉ onbekende aantal aanvallers oorval is. Lt.kol. Amanda Funani, woordvoerder van die polisie, het gesê die inligting rondom die gebeure is tans nog baie skraps. “Ek kan bevestig dat Johan van Niekerk op sy plaas aangeval is. Dit is egter nie duidelik hoeveel aanvallers daar was nie. Die slagoffer sê daar was drie of vier,” het Funani gesê. Sy het gesê die aanvallers het Van Niekerk glo verskeie kere met ŉ mes gesteek voordat hulle met leë hande op die vlug geslaan het. Volgens Funani het Van Niekerk se vrou die polisie ontbied en hy is per ambulans na ŉ hospitaal gehaas. Sy kon nie die erns van sy beserings bevestig nie. “ŉ Saak van poging tot moord word ondersoek. Niemand is nog in hegtenis geneem nie,” het Funani gesê.